**Oponentský posudok**

**na predkladaný súbor významných vedeckých prác, publikačnej činnosti a celkové zhodnotenie vedeckej a pedagogickej činnosti k inauguračnému konaniu p. doc. PaedDr. Kataríny Vančíkovej PhD. za profesorku v študijnom odbore Pedagogika, ktorého začatie schválila Vedecká rada Pedagogickej fakulty Univerzity Mateja Bela v Banskej Bystrici.**

Na úvod chcem predoslať, že som poctený tým, že som bol rozhodnutím vedeckej rady Pedagogickej fakulty UMB v Banskej Bystrici č.1/1 zo dňa 26.1.2022 vymenovaný za oponenta tohto inauguračného konania. Poznám inaugurantku desaťročia ako zodpovednú, pracovitú, skromnú a cieľavedome riadiacu svoj odborný a vedecký rast, ktorý však nie je samoúčelný, ale vždy prirodzene prepojený s potrebami pedagogickej praxe, učiteľstva a aktuálnych trendov odboru, v ktorom sa o inauguráciu uchádza. Považujem jej žiadosť o vymenúvacie konanie za legitímny a zrelý počin, ktorým preukazuje svoju pripravenosť zastávať najvyššiu vedecko-pedagogickú hodnosť o v odbore pedagogika.

Profesijná dráha doc. PaedDr. Kataríny Vančíkovej, PhD. sa začala po ukončení magisterského štúdia v odbore Učiteľstvo pre prvý stupeň na Pedagogickej fakulte UMB v Banskej Bystrici v roku 1999. Jej ďalší priebeh je na Katedre predškolskej a elementárnej pedagogiky, kde v roku 2004 získala v rigoróznom konaní titul PaedDr. a v roku 2007 tu obhájila dizertačnú prácu v odbore Teória vyučovania na 1.stupni ZŠ. Ďalším krokom jej vedeckej kariéry bolo udelenie titulu docent v habilitačnom konaní v odbore Predškolská a elementárna pedagogika pred vedeckou radou Pedagogickej fakulty UMB v Banskej Bystrici. Profesijná dráha doc. PaedDr. Katarína Vančíkovej, PhD. sa vyznačuje nielen kontinuálnym riešením vedecko-výskumných problémov spätých s oblasťou jej vedeckého záujmu – pedagogikou predprimárneho a primárneho stupňa školy, ale vykazuje logickú konzistenciu nastoľovaných a riešených vedeckých otázok, gradáciu a hĺbku výsledkov vedeckého výskumu. Za zvlášť významné považujem to, že v doterajšej profesijnej dráhe p. doc. PaedDr. Katarína Vančíková, PhD. vždy vnímala pedagogickú prax, školskú výučbu a podporu profesijného rozvoja učiteľstva predprimárneho a primárneho stupňa základných škôl za integrálnu súčasť svojho pôsobenia na vysokej škole. Svedčia o tom jej početné odborné aktivity na poli ďalšieho vzdelávania učiteľov, kde pôsobila ako lektorka, tvorkyňa odborno-metodický textov a príručiek, ktoré našli široké uplatnenie v celoslovenskom kontexte. Podieľala sa svojou expertíznou činnosťou na riešení vedeckých i aplikačne zameraných národných projektov (zo štrukturálnych fondov EÚ) k interdisciplinárnej problematike inklúzie v školstve, ktorých výsledky sú dnes bázou, na ktorej budujeme ďalšie hlbšie porozumenie problematike a rozvíjame naše vedecké poznanie (aplikačný presah vedeckej činnosti inaugurantky). Okrem iných je inaugurantka členkou odborných komisií pri Štátnom pedagogickom ústave, čím preukazuje svoju expertízu na celonárodnej úrovni. Tieto aktivity prirodzene vyústili do snahy ovplyvniť systémovo edukačné prostredie na Slovensku a tu je zvlášť potrebné zdôrazniť jej prínos k analýze a tvorbe vzdelávacích politík a ich popularizácii. Pani doc. PaedDr. Katarína Vančíková, PhD. sa stala v tomto zmysle vedeckou autoritou, ktorá býva prizývaná k decíznym rozhodnutiam zásadným pre teóriu i prax edukácie na Slovensku.

Pri hodnotení významu, originality, hĺbke spracovania, vedeckých metód a výsledkoch vedeckého výskumu v oblasti predprimárnej a primárnej pedagogiky p. doc. PaedDr. Kataríny Vančíkovej, PhD. sa opieram o doložené dáta v spise – žiadosti o vymenúvacie konanie z 10.1.2022. Konštatujem, že spĺňa všetky scientometrické ukazovatele na Pedagogickej fakulte UMB v Banskej Bystrici, čím preukázala nielen ich kvantitatívne naplnenie, ale aj šírku kvalitatívne významných výstupov (10 vedeckých monografií alebo v nich obsiahnutých kapitol, 20 vedeckých štúdií, 10 vysokoškolských učebníc a textov, 19 vyriešených vedeckých a tematických úloh, 32 prednesených referátov a príspevkov vo vedeckých zborníkoch, 35 odborných publikácií a článkov). Spektrum publikačnej činnosti – cez odborné a vedecké monografie, vysokoškolské učebnice a skriptá, vedecké štúdie, domáce a zahraničné ohlasy na ich obsah (116 doma a 63 v zahraničí), sú presvedčivým dôkazom o význame a vplyve inaugurantky na vedecké dianie v odbore, v ktorom sa uchádza o vymenovanie za profesorku. Nemožno opomenúť významný vplyv, ktorý má doc. PaedDr. Katarína Vančíková, PhD. na vedecký a pedagogický život jej domovského pracoviska, s ktorým spojila svoj profesijný život – Katedrou elementárnej a predškolskej pedagogiky, kde zastáva i funkciu jej vedúcej. Práve tu sa zúčastňuje alebo vedie vedecké tímy riešiteľov projektov VEGA, KEGA a APVV (národná úroveň), tiež riešila vedecké projekty v medzinárodných tímoch grantových schém, podieľa sa na vedeckej príprave doktorandov (2 ukončení, 1 študujúci), spolugarantuje aktuálne študijné programy v odbore Predškolská a elementárna pedagogika a aktuálne koordinuje tvorbu nových študijných programov v odbore Učiteľstvo a pedagogické vedy. Medzi kľúčové témy jej vedeckého záujmu patria: pedagogická prax a inovatívne prvky vo vysokoškolskej  príprave učiteľstva, kvalita výchovno-vzdelávacieho procesu v regionálnom školstve Slovenskej republiky, ale najmä podpora inkluzívnej kultúry a praxe slovenských škôl. Pani doc. PaedDr. Katarína Vančíková, PhD. svojou vedecko-výskumnou, publikačnou, ale aj aplikačnou – pedagogickou prácou na poli edukačných vied v SR patrí medzi uznávané osobnosti nielen doma, ale aj v zahraničí. Jej vedecká produkcia sa na Slovensku zaraďuje medzi najcitovanejšie. Medzinárodný rozmer jej pôsobenia dokumentujú pobyty na zahraničných univerzitách a inštitúciách.

Autorkou predložených päť najvýznamnejších vedeckých prác ilustruje kľúčové prístupy a výsledky vedeckého bádania, nad ktorými kontinuálne pracuje počas svojej profesijnej kariéry. Práce sú svojim vedeckým prístupom, výsledkami bádania a ich dopadom na vedecký výskum i školskú prax nespochybniteľným dôkazom erudície a vedeckej zrelosti inaugurantky, čo dokazujú aj ohlasy evidované v databázach SCOPUS a WOS. V tejto časti chcem vyjadriť svoje uznanie a radosť z toho, že p. doc. PaedDr. Katarína Vančíková, PhD. stojí pred vedeckou radou ako vedecká i pedagogická osobnosť, ktorá je rešpektovaná vo vedeckých kruhoch, odborníkmi (doma i v zahraničí), decíznou sférou a má prirodzený rešpekt a autoritu v školskej, vzdelávacej praxi na Slovensku.

K inauguračnej prednáške uchádzačky dávam do diskusie túto otázku:

* Charakterizujte najvýznamnejšie bariéry (a ich zdroje) v implementácii inkluzívneho vzdelávania do pedagogickej praxe v podmienkach regionálneho školstva na Slovensku.

Na základe zistených skutočností, ich komplexného posúdenia u uchádzačky v oblasti jej vedeckého myslenia a bádania, zamerania a vývoja vedeckej školy, uplatňovaných metodologických vedeckých prístupov a ich aplikácii v praxi som dospel k jednoznačnému stanovisku a odporúčaniu: konštatujem, že p. doc. PaedDr. Katarína Vančíková, PhD. svojim prínosom k rozvoju vedného odboru pedagogika spĺňa kritériá na udelenie vedecko-pedagogického titulu profesorka v odbore Pedagogika na Pedagogickej fakulte Univerzity Mateja Bela v Banskej Bystrici a preukázala, v zmysle zákona o vysokých školách, §75 o vysokoškolských učiteľoch, ods. 4 o vysokoškolskom učiteľovi vo funkcii profesora (*profesor je zodpovedný za výskum a vzdelávanie v príslušnom študijnom odbore, že prispieva svojou výskumnou, pedagogickou a organizačnou činnosťou k rozvoju poznania v tomto študijnom odbore a k objasňovaniu vzťahov s ostatnými študijnými odbormi, že formuje trendy, koncepcie vedeckého výskumu, vedie výskumné tímy a organizuje medzinárodné vedecké podujatia, a to v súlade so vzdelávacou činnosťou)* spôsobilosť vykonávať funkciu profesora v odbore Pedagogika.

V Banskej Bystrici 7.3.2022

prof. PaedDr. Ivan Pavlov, PhD.